অপর্ণা ঘোষ

অপর্ণা ঘোষ (জন্ম: ২৫ সেপ্টেম্বর) বাংলাদেশী মডেল এবং টেলিভিশন ও চলচ্চিত্র অভিনেত্রী। ২০০৬ সালে লাক্স-চ্যানেল আই সুপারস্টার প্রতিযোগিতায় সেরা চারের একজন নির্বাচিত হন। প্রাথমিকভাবে মডেলিংয়ে কমর্জীবনের শুরুতে তিনি টেলিভিশন বিজ্ঞাপনে কাজ করেন। তিনি প্রায় আশির অধিক টেলিভিশন খন্ডনাটক, ধারাবাহিক এবং টেলিছবিতে অভিনয় করেছেন। মোস্তফা সরয়ার ফারুকী পরিচালিত "থার্ড পারসন সিঙ্গুলার নাম্বার" (২০০৯) চলচ্চিত্রে অভিনয়ের মধ্য দিয়ে তিনি পরিচিতি লাভ করেন। ২০১৩ সালে "মৃত্তিকা মায়া" চলচ্চিত্রের জন্য শ্রেষ্ঠ পার্শ্বচরিত্রে অভিনেত্রীর জন্য জাতীয় চলচ্চিত্র পুরস্কার অর্জন করেন। তার অভিনীত অন্যান্য চলচ্চিত্রগুলো হল "মেঘমল্লার" (২০১৪), "সুতপার ঠিকানা" (২০১৫), "দর্পণ বিসর্জন" (২০১৬) ও "ভুবন মাঝি" (২০১৭)।
অপর্ণা ঘোষের জন্ম ২৫ সেপ্টেম্বর বাংলাদেশের চট্টগ্রামের রাঙ্গামাটি। ছেলেবেলা কেটেছে রাঙামাটি এবং চট্টগ্রাম শহরে। তিনি রাঙ্গামাটি সরকারি বালিকা উচ্চ বিদ্যালয়ে অধ্যয়ন করেন। তার বাবা অলোক ঘোষ একজন মঞ্চ অভিনেতা ছিলেন। অপর্ণা শুরুতে মঞ্চে অভিনয় করতেন। বাবার অভিনয়ে আকৃষ্ট হয়ে ২০০৩ সালের দিকে "নান্দিকার" নামে চট্টগ্রামের একটি স্থানীয় থিয়েটার দলে মঞ্চকর্মী হিসেবে যোগ দেন তিনি। তার প্রথম অভিনীত এস এম সোলায়মানের "কোর্ট মার্শাল"। এরপর মঞ্চে উইলিয়াম শেকসপিয়র রচিত "ওথেলো", "দ্য মার্চেন্ট অব ভেনিস", "পাপপূর্ণ" সহ একাধিক মঞ্চ নাটকে অভিনয় করেছেন। নান্দিকারের সঙ্গে তিনি এছাড়াও "পাপ-পুণ্য", "জ্ঞানবৃক্ষের ফল", "গোড়ায় গলদ" ইত্যাদি নাটকে অভিনয় করেন।
২০০৬ সালের দিকে তিনি ঢাকায় আসেন। সে বছরই লাক্স-চ্যানেল আই সুপারস্টার প্রতিযোগিতায় সেরা চারের একজন নির্বাচিত হন অপর্ণা। পরবর্তীকালে "তবুও ভালোবাসি" নাটকের মাধ্যমে ছোট পর্দায় অভিষেক ঘটান। অপর্ণা বসুন্ধরা কর্পোরেট, প্রাণ সস, অটবি, নিডো, প্যরাসুট নারিকেল তেল, হোয়াইট প্লাস টুথপেস্ট ইত্যাদি বাণিজ্যিক পণ্যের টেলিভিশন বিজ্ঞাপনচিত্রে কাজ করেছেন। এছাড়াও বিভিন্ন ব্যান্ডের মডেল হিসেবে কাজ করেছেন অপর্ণা।
২০০৯ সাল থেকে তিনি স্থায়ীভাবে ঢাকায় বাস করছেন। ২০১৬ সালে মাছরাঙা টেলিভিশনে "রূপ কথা" নামে একটি সৌন্দর্যচর্চাবিষয়ক অনুষ্ঠান উপস্তাপনা করেন তিনি। ২০১৭ সালের ডিসেম্বরে একটি অনলাইন নিউজপোর্টালে তার ভুয়া মৃত্যুু সংবাদ প্রচার আলোচনায় আসে।
২০২০ সালের ১০ই ডিসেম্বর চট্টগ্রামের আগ্রাবাদের বাড়িতে বিয়ে করেন। পাত্রের নাম সত্রাজিৎ দত্ত পেশায় আইটি ইঞ্জিনিয়ার। জাপানে কর্মরত রয়েছেন তিনি।
২০০৯ সালে মোস্তফা সরয়ার ফারুকী পরিচালিত "থার্ড পারসন সিঙ্গুলার নাম্বার" চলচ্চিত্র একটি গৌণ চরিত্রে অভিনয়ের মাধ্যমে তার বর্ড় পর্দায় অপর্ণার অভিষেক ঘটে। ২০১৩ সালে তিনি গাজী রাকায়েত পরিচালিত "মৃত্তিকা মায়া" চলচ্চিত্রে তিতাস জিয়ার বিপরীতে ফাহমিদা চরিত্রে অভিনয় করেন। এ চলচ্চিত্রের জন্য তিনি শ্রেষ্ঠ পার্শ্ব অভিনেত্রী বিভাগে জাতীয় চলচ্চিত্র পুরস্কার লাভ করেন। ২০১৪ সালে তিনি জাহিদুর রহিম অঞ্জন পরিচালিত "মেঘমল্লার" চলচ্চিত্রে আসমা চরিত্রে শহীদুজ্জামান সেলিমের বিপরীতে অভিনয় করেন। চলচ্চিত্রটি বাংলাদেশী কথাসাহিত্যিক আখতারুজ্জামান ইলিয়াসের মুক্তিযুদ্ধভিত্তিক ছোটগল্প "রেইনকোট" অবলম্বনে নির্মিত। মুক্তির পর ৩৯তম জাতীয় চলচ্চিত্র পুরস্কার অনুষ্ঠানে চলচ্চিত্রটি পাঁচটি বিভাগে পুরস্কার লাভ করে। ২০১৫ সালে প্রসূন রহমান পরিচালিত "সুতপার ঠিকানা" চলচ্চিত্রে শাহাদাৎ হোসেনের বিপরীতে অভিনয় করেন। ২০১৬ সালে জসীম উদ্‌দীনের "আয়না" ছোটগল্প অবলম্বনে নির্মিত "দর্পণ বিসর্জন" চলচ্চিত্রে বকুল চরিত্রে উপস্থিত হন তিনি। ২০১৭ সালে অপর্ণার মুক্তিপ্রাপ্ত প্রথম চলচ্চিত্র ছিল "ভুবন মাঝি"। বাংলাদেশের স্বাধীনতা যুদ্ধ ভিত্তিক এই চলচ্চিত্রে তিনি পরমব্রত চট্টোপাধ্যায়ের বিপরীতে ফরিদা চরিত্রে অভিনয় করেন। একই বছরের মেষের দিকে ইফতেখার আহমেদ ফাহমি পরিচালিত "টু বি কন্টিনিউড..." চলচ্চিত্রটি মুক্তি পায়, যেখানে তিনি ফারিয়া চরিত্রে অভিনয় করেছেন। ২০১১ সালে নির্মাণ কাজ শুরু হলেও চলচ্চিত্রটি ২০১৭ সালে মুক্তি যায়। ২০১৯ সালে কামরুল হাসান নাসিম পরিচালিত "লিলিথ" চলচ্চিত্রে তিনি পৌরাণিক লিলিথ চরিত্রে অভিনয় করেছেন। ২০২০ সালে অপর্ণার প্রথম মুক্তিপ্রাপ্ত চলচ্চিত্র ফাখরুল আরেফিন খান পরিচালিত "গণ্ডি"। এই চলচ্চিত্রে তিনি সব্যসাচী চক্রবর্তীর সাথে অভিনয় করেন। এছাড়াও হোসনে মোবারক রুমির পরিচালনায় "অন্ত্যোষ্টিক্রিয়া" চলচ্চিত্রে কাজ করেছেন তিনি।